


Վրաստանի օրենք
Գյուղատնտեսության և գյուղի զարգացման մասին
Գլուխ I
Ընդհանուր դրույթներ
Հոդված 1. Օրենքի նպատակները
Սույն օրենքի նպատակներն են.
ա) սահմանել գյուղատնտեսության և գյուղի զարգացման քաղաքականությունը  որոշելու համար ընդհանուր սկզբունքները և պահանջները,
բ) սահմանել գյուղատնտեսության և գյուղի զարգացման քաղաքականության կառավարման հիմնարար սկզբունքները և դրա կառավարման համար պատասխանատու իրավազոր պետական ​​մարմինները/մարմինների իրավասությունները,  
գ) նպաստել գյուղատնտեսության և գյուղի զարգացման ոլորտում առկա իրավահարաբերությունների կարգավորմանը,   
դ) գյուղատնտեսական գործունեությամբ և հարակից գործունեությամբ   նպաստել գյուղացիական տնտեսության զարգացմանը,
ե) նպաստել պետության կողմից իրականացվելիք օժանդակող միջոցառումների սահմանմանը և իրականացմանը,   
զ) նպաստել ֆերմերների մրցունակության բարձրացմանը, 
է) կլիմայի փոփոխությանը հարմարվելու և շրջակա միջավայրի վրա կլիմայի փոփոխության վնասակար հետևանքները նվազեցնելու համար նպաստել   համապատասխան պայմանների ստեղծմանը,  
ը) խթանել գյուղական վայրերում ձեռներեցության զարգացումը։  
Հոդված 2. Օրենքի կարգավորման շրջանակը
Սույն օրենքը սահմանում է.
ա) գյուղատնտեսության և գյուղի զարգացման քաղաքականության առաջնահերթություններին առնչվող ընդհանուր սկզբունքներն ու պահանջները,
բ) գյուղատնտեսության և գյուղի զարգացման քաղաքականության շրջանակներում պետության կողմից իրականացվելիք աջակցության միջոցառումների հետ կապված ընդհանուր պահանջները,
գ) գյուղատնտեսության և գյուղի զարգացման քաղաքականության կառավարման հետ կապված ընդհանուր պահանջները,
դ) գյուղատնտեսության և գյուղի զարգացման քաղաքականության կառավարման համար պատասխանատու իրավազոր պետական ​​մարմինների/գերատեսչությունների իրավասությունները,
ե) գյուղատնտեսության և գյուղի զարգացման ոլորտում միասնական էլեկտրոնային տվյալների բազաների և տեղեկատվական համակարգերի մշակման հետ կապված ընդհանուր պահանջները,
զ) ֆերմերային տնտեսությունների և գյուղական վայրերում առկա ձեռնարկությունների   ռեեստրը վարելու համար համապատասխան միջոցառումների մշակման և իրականացման հետ կապված ընդհանուր պահանջները։
Հոդված 3. Տերմինների սահմանումը
Սույն օրենքի նպատակների համար դրանում օգտագործված տերմիններն ունեն հետևյալ իմաստները.
ա) գյուղի զարգացում – գյուղական վայրերում տնտեսական, սոցիալական և բնապահպանական կայունության ամրապնդում,
բ) գյուղատնտեսական գործունեություն –  տնտեսական գործունեություն իրականացնելու նպատակով գյուղատնտեսական արտադրանքի առաջնային արտադրություն, այդ թվում, այդ արտադրանքի արտադրություն  օրինաչափ տիրապետման մեջ գտնվող հողատարածքի   և (կամ) նշված հողի հետ կապված գույքի վրա։    Գյուղատնտեսական գործունեության կարևորագույն բաղադրիչը տվյալ հողատարածքի և դրա հետ կապված գույքի խնամքն է և այն բնապահպանական տեսանկյունից գյուղատնտեսական արտադրանքի արտադրության համար օգտակար վիճակում պահելը,
գ) հարակից գործունեություն – առաջնային արտադրության գյուղատնտեսական մթերքների  մշակման/վերամշակման և սպասարկման, ինչպես նաև ագրոտուրիզմի հետ կապված գործունեություն,
դ) գյուղատնտեսության և գյուղի զարգացման քաղաքականություն – պետական ​​քաղաքականության այն հիմնական ուղղությունների և միջոցառումների միասնություն, որի նպատակն է գյուղատնտեսական գործունեությամբ զբաղվող անձանց եկամուտների ավելացումը և գյուղի զարգացումը,
ե) ֆերմերային տնտեսություն –  հողամաս և/կամ հողամասի վրա գտնվող   շենք-շինություն, որն օգտագործվում է գյուղատնտեսական մթերքների առաջնային արտադրության կամ գյուղատնտեսական մթերքների առաջնային արտադրության և հարակից գործունեության իրականացման համար,
զ) գյուղական ձեռնարկություն – հողամաս և/կամ հողամասում գտնվող շենք-շինություն, որն օգտագործվում է հարակից գործունեության իրականացման համար,
է) ֆերմեր – ֆիզիկական կամ իրավաբանական անձ, որը ֆերմերային տնտեսությունում իրականացնում է գյուղատնտեսական գործունեություն կամ գյուղատնտեսական գործունեություն և հարակից գործունեություն,
ը) ֆերմերային տնտեսությունների և գյուղական վայրերում առկա ձեռնարկությունների ռեեստր – ֆերմերային տնտեսությունների և գյուղական վայրերում առկա ձեռնարկությունների միասնական տվյալների բազա, որը ներառում է տեղեկություններ ֆերմերի և նրա կողմից ֆերմերային տնտեսությունում իրականացվող գյուղատնտեսական գործունեության, ինչպես նաև գյուղական վայրերում ձեռնարկատիրության, գյուղական վայրերում առկա ձեռնարկությունում իրականացվող հարակից գործունեության և պետության կողմից իրականացվող օժանդակող միջոցառումների մասին,
թ) օժանդակող միջոցառումներ – գյուղատնտեսական գործունեությանը նպաստելու և     գյուղի զարգացմանն ուղղված միջոցառումներ (այդ թվում, վճարումներ),
ժ) կառավարման մարմին – Վրաստանի շրջակա միջավայրի պահպանության և գյուղատնտեսության նախարարություն,
ժա) վճարող գործակալություն – կառավարման մարմնի համակարգում ընդգրկված ոչ ձեռնարկատիրական (ոչ առևտրային) իրավաբանական անձ` Գյուղի զարգացման գործակալություն,
ժբ) գյուղ – Վրաստանի «Տեղական ինքնակառավարման օրենսգիրք» օրգանական օրենքով սահմանված գյուղ,
ժգ) խորհուրդ – գյուղատնտեսության և գյուղի զարգացման միջգերատեսչական խորհուրդ,
ժդ) գյուղական ձեռնարկատեր – ֆիզիկական կամ իրավաբանական անձ, որը հարակից գործունեություն է իրականացնում գյուղական ձեռնարկությունում։ 
Հոդված 4. Գյուղատնտեսության և գյուղի զարգացման քաղաքականության նպատակները
Գյուղատնտեսության և գյուղի զարգացման քաղաքականության նպատակներն են.  
ա) ներքին և միջազգային շուկաներում արտադրվող գյուղմթերքների մրցունակության բարձրացումով  գյուղական վայրերում տնտեսական գործունեության արդյունավետության և արտադրողականության բարելավում, գյուղատնտեսության ոլորտում արժեքների շղթայի զարգացման ապահովում, այդ թվում՝ բարձր արժեք ունեցող արտադրանքի խթանում, 
բ) գյուղական վայրերում կյանքի և աշխատանքի պայմանների բարելավմամբ, հասարակության բոլոր խմբերի համար հավասար հնարավորություններ ստեղծելով, այդ թվում՝ թվային փոխակերպումների աջակցությամբ, գյուղական բնակչության եկամուտների ավելացում,  
գ) գյուղատնտեսական արտադրանքի արտադրությամբ, բնական ռեսուրսների օգտագործմամբ, էկոհամակարգերի պահպանմամբ, կլիմայի փոփոխությանը հարմարվելով  և շրջակա միջավայրի վրա կլիմայի փոփոխության վնասակար ազդեցության նվազեցմամբ  տնտեսական կայունության  խթանում,
դ) պարենի/կենդանիների կերի անվտանգության, անասնաբուժության և բույսերի պաշտպանության ոլորտում արդյունավետ համակարգերի ներդրման   և զարգացման  խթանում,
ե) գյուղական վայրերում լրացուցիչ ֆինանսական, արտոնյալ, տեխնիկական և հետազոտական ​​աջակցությամբ գյուղատնտեսական արտադրության սահմանափակ ներուժի զարգացում,
զ) գյուղական վայրերում  ժամանակակից տեխնոլոգիաների և նորարարությունների ներդրմամբ,    որոշումների կայացման մեջ «ներքևից վերև»   և հանրային-մասնավոր գործընկերության գործուն մեխանիզմների   խրախուսմամբ,  կոոպերացիայի խրախուսմամբ,  տնտեսական գործունեություններում    կանանց, երիտասարդ և սկսնակ ֆերմերների/ձեռնարկատերերի  ներգրավմամբ սոցիալական ներառման խթանում։
Գլուխ II
Գյուղատնտեսության և գյուղի զարգացման քաղաքականությունը և ֆինանսավորումը
Հոդված 5. Գյուղատնտեսության և գյուղի զարգացման ռազմավարությունը
Գյուղատնտեսության և գյուղի զարգացման ռազմավարությունը ոլորտային քաղաքականության փաստաթուղթ է, որը բացահայտված խնդիրները լուծելու համար սահմանում է ոլորտի առաջնահերթությունները, նպատակներն ու խնդիրները, դրանց իրականացման համար ձևակերպում մոտեցումներ  և առաջընթացը գնահատելու համար սահմանում դրանց   արդյունքների ստուգիչներ։
Հոդված 6. Գյուղատնտեսության և գյուղի զարգացման ռազմավարության իրականացման գործողությունների ծրագիր
Գյուղատնտեսության և գյուղի զարգացման ռազմավարության իրականացման գործողությունների ծրագիրը ոլորտի գերակայությունների, նպատակների և խնդիրների իրականացման համար սահմանում է նշված ռազմավարությանը համապատասխան կոնկրետ միջոցառումներ  և դրանց արդյունքներ  ու ստուգիչներ, այդ միջոցառումների իրականացման համար պատասխանատու գերատեսչություններ և գործընկեր գերատեսչություններ, դրանց իրականացման ժամկետները, բյուջեն և ֆինանսավորման աղբյուրները:
Հոդված 7. Գյուղատնտեսության և գյուղի զարգացման քաղաքականության իրականացման ֆինանսավորման աղբյուրները
Գյուղատնտեսության և գյուղի զարգացման քաղաքականության իրականացման ֆինանսավորման աղբյուրներն են.
ա) Վրաստանի պետական ​​բյուջեն,
բ) արտաքին օգնությունը,
գ) Վրաստանի օրենսդրությամբ թույլատրված այլ աղբյուրներ:
Հոդված 8. Աջակցության միջոցառումները, դրանց շահառուները և շահառուների հաշվետվողականությունը
1. Աջակցության միջոցառումների նպատակն է գյուղատնտեսական գործունեության և գյուղի  կայուն տնտեսական զարգացումը, ֆերմերների և գյուղական բնակչության տնտեսական հզորացումը և նրանց եկամուտների ավելացումը:
2. Գյուղատնտեսության և գյուղի զարգացման քաղաքականության   շրջանակներում աջակցող միջոցառում  է/են սույն օրենքի 7-րդ հոդվածով նախատեսված գյուղատնտեսության և գյուղի զարգացման քաղաքականության իրականացման ֆինանսավորման աղբյուրներով իրականացվելիք նպատակային նախագիծը/նախագծերը։
3. Գյուղատնտեսության և գյուղի զարգացման    քաղաքականության շրջանակներում աջակցող միջոցառումները, կառավարման մարմնի ներկայացմամբ, հաստատում է Վրաստանի կառավարությունը։
4. Գյուղատնտեսության և գյուղի զարգացման քաղաքականության շրջանակներում աջակցող միջոցառումների շահառուներ են համարվում ֆերմերային  տնտեսությունների և գյուղում առկա ձեռնարկությունների ռեեստրում գրանցված ֆիզիկական և իրավաբանական անձինք, որոնք ֆերմերային տնտեսություններում իրականացնում են գյուղատնտեսական գործունեություն, ինչպես նաև առկայության դեպքում՝ հարակից գործունեություն:
5. Գյուղատնտեսության և գյուղի զարգացման քաղաքականության շրջանակներում աջակցող միջոցառումների շահառուներ են նաև գյուղի զարգացման ոլորտում գործունեություն իրականացնող ֆիզիկական և իրավաբանական անձինք:
6. Աջակցող միջոցառումների շահառուները հաշվետու են վճարող գործակալությանը:
7. Վճարող գործակալությունը սահմանում է աջակցության միջոցառումների շահառուների հաշվետվողականության կարգը:
Գլուխ III
Գյուղատնտեսության և գյուղի զարգացման քաղաքականության պետական ​​կարգավորումը և ինստիտուցիոնալ կազմակերպումը
Հոդված 9. Գյուղատնտեսության և գյուղի զարգացման քաղաքականությունը կառավարող  գործադիր իշխանության մարմինները  
Գյուղատնտեսության և գյուղի զարգացման քաղաքականությունը կառավարող գործադիր իշխանության մարմիններն են.
ա) Վրաստանի կառավարությունը, որը.
ա.ա.) ապահովում է գյուղատնտեսության և գյուղի զարգացման քաղաքականության իրականացումը,
ա.բ) կառավարման մարմնի ներկայացմամբ հաստատում է գյուղատնտեսության և գյուղի զարգացման ռազմավարությունը և գյուղատնտեսության և գյուղի զարգացման ռազմավարության իրականացման գործողությունների ծրագիրը,
ա.գ) երկրի  համար կարևոր աջակցող միջոցառումներ մշակելիս, ինչպես նաև այլ պետությունների և միջազգային կազմակերպությունների հետ հարաբերությունների ժամանակ, նախատեսում է գյուղատնտեսության և գյուղի   զարգացման կարիքները,
ա.դ) գյուղատնտեսության և գյուղի զարգացման ռազմավարության և գյուղատնտեսության և գյուղի զարգացման ռազմավարության իրականացման գործողությունների ծրագրի համաձայն կառավարման մարմնի  ներկայացմամբ հաստատում է աջակցող միջոցառումները,
բ) կառավարման մարմինը, որն իր իրավասության շրջանակներում․
բ.ա) այլ համապատասխան գերատեսչությունների հետ համագործակցելով, մշակում է գյուղատնտեսության և գյուղի զարգացման ռազմավարություն և գյուղատնտեսության և գյուղի զարգացման ռազմավարության իրականացման գործողությունների ծրագիր,
բ․բ) մշակում է աջակցող միջոցառումներ և դրանք ներկայացնում Վրաստանի կառավարության հաստատմանը,
բ.գ.) իրականացնում է գյուղատնտեսության և գյուղի զարգացման ռազմավարության և գյուղատնտեսության և գյուղի զարգացման ռազմավարության իրականացման գործողությունների ծրագրի կատարման ընդհանուր մոնիթորինգ և գնահատում,
բ.դ) գյուղատնտեսության և գյուղի զարգացման քաղաքականության շրջանակներում համակարգում է ներգերատեսչական և միջգերատեսչական համագործակցությունը,
բ.ե) գյուղատնտեսության և գյուղի զարգացման ոլորտում առկա  պաշտոնական տվյալների վրա հիմնվելով՝   իրականացնում է վերլուծական գործունեություն, այդ թվում, կանխատեսումների տվյալներ վարելու համար վերլուծում է ինտեգրված վարչարարության և վերահսկման  միասնական   էլեկտրոնային համակարգի տվյալները,   
բ.զ) ապահովում է քաղաքացիական հասարակության, գիտական ​​շրջանակների, ձեռնարկատիրական հատվածի, այդ թվում՝ ֆերմերների և ոլորտային ընկերակցությունների ներգրավվածությունն ու հաղորդակցությունը գյուղատնտեսության և գյուղի զարգացման քաղաքականության հարցերում,
բ.է) կատարում է Վրաստանի օրենսդրությամբ նախատեսված այլ գործառույթներ:
Հոդված 10. Վճարող գործակալություն
1. Սույն օրենքով նախատեսված գյուղատնտեսության և գյուղի զարգացման քաղաքականության իրականացման համար ֆինանսավորման աղբյուրներից ստացված ֆինանսավորման նպատակային օգտագործման և աջակցող միջոցառումների սխեմաների իրականացման ու վերահսկման գործառույթը Վրաստանի օրենսդրությամբ սահմանված շրջանակներում կատարում է վճարող գործակալությունը:
2. Վճարող գործակալությունն իր իրավասության շրջանակներում.
ա) ապահովում է ֆինանսավորման հայտերի ստուգման, գնահատման և աջակցող  միջոցառումների ավտորիազացիայի գործառնական կառավարում,
բ) ապահովում է աջակցող միջոցառումների իրականացում, ֆինանսական հաշվառում և վերահսկողություն,
գ) սահմանված կարգով իրականացնում է աջակցության միջոցառումների  շահառուների տեսչավորում,
դ) այլ համապատասխան գերատեսչությունների հետ համագործակցելով ստեղծում և զարգացնում է  ինտեգրված վարչարարության և հսկողության միասնական    էլեկտրոնային համակարգի տվյալների բազաներ, ինչպես նաև ապահովում է համապատասխան տվյալների հաշվառում ու մշակում,
ե) իրականացնում է աջակցող միջոցառումների    արդյունքների ստուգիչներով գնահատված առաջընթացի մշտադիտարկում և համապատասխան տեղեկությունները ներկայացնում  կառավարող մարմնին,   
զ) տեղական մակարդակում ֆերմերներին/ձեռնարկատերերին տրամադրում է համապատասխան տեղեկություններ և իրականացնում խորհրդատվական գործունեություն,
է) հաշվետու է կառավարման մարմնին․ հաշվետվությունների և տվյալների միասնական էլեկտրոնային տվյալների բազա  վարելու կարգը սահմանում է ղեկավար մարմինը,
ը) կատարում է Վրաստանի օրենսդրությամբ նախատեսված այլ գործառույթներ:
Հոդված 11. Խորհուրդը
1. Գյուղատնտեսության և գյուղի զարգացման ռազմավարության հարցերով, այդ թվում,   գյուղատնտեսության և գյուղի զարգացման ռազմավարության և գյուղատնտեսության ու գյուղի զարգացման ռազմավարության իրականացման գործողությունների ծրագիրը  կատարելու գործընթացում պետական ​​գերատեսչությունների համակարգված գործունեության աջակցելու համար Վրաստանի կառավարությունը որոշումով ստեղծում է խորհուրդ։    Խորհրդի նախագահն է կառավարող մարմնի համապատասխան իրավազոր անձը։
2. Խորհուրդը․
ա) մշակում է առաջարկություններ՝ թարմացնելու և կատարելագործելու գյուղատնտեսության և գյուղի զարգացման ռազմավարություն և գյուղատնտեսության ու գյուղի զարգացման ռազմավարության իրականացման գործողությունների ծրագիր,
բ) համակարգում է գյուղատնտեսության և գյուղի զարգացման ռազմավարության իրականացումը և պատրաստում է գյուղատնտեսության և գյուղի զարգացման ռազմավարության իրականացման գործողությունների ծրագրի կատարման վերաբերյալ տարեկան հաշվետվություն,
գ) վերահսկում է համապատասխան գերատեսչությունների կողմից տվյալների հավաքագրումը և արտացոլումը գյուղատնտեսության և գյուղի զարգացման քաղաքականության մոնիթորինգի և գնահատման միասնական էլեկտրոնային համակարգում,
դ) գյուղատնտեսության և գյուղի զարգացման քաղաքականության իրականացումը բարելավելու նպատակով ստեղծում է խորհրդի և քաղաքացիական հատվածի միջև համագործակցության ձևաչափ,
ե) գործունեության իրականացման համար անհրաժեշտության դեպքում ստեղծում է ժամանակավոր թեմատիկ աշխատանքային խմբեր։
Հոդված 12. Մունիցիպալիտետը
Գյուղատնտեսության և գյուղի զարգացման հարցերով իր իրավասության շրջանակներում մունիցիպալիտետը համագործակցում է կառավարող մարմնի և/կամ վճարող գործակալության հետ, այդ թվում,   նրա հետ համապատասխան տեղեկություններ է փոխանակում։

Գլուխ IV
Տվյալների բազաները և տեղեկատվական համակարգը
Հոդված 13. Ինտեգրված վարչարարության և հսկողության միասնական էլեկտրոնային համակարգ
1. Կառավարման մարմինը համակարգում է ինտեգրված վարչարարության և հսկողության միասնական էլեկտրոնային համակարգի ստեղծումը, իսկ տվյալների բազաների ինտեգրումն ու կառավարումն իրականացնում է վճարող գործակալությունը:
2. Ինտեգրված վարչարարության և վերահսկման միասնական էլեկտրոնային համակարգը բաղկացած է փոխկապակցված տվյալների բազաներից և ներառում է.
ա) ֆերմերային տնտեսությունների և գյուղում առկա ձեռնարկությունների ռեեստրը,
բ) հողամասերի նույնականացման համակարգը, որը ներառում է հողամասերի և դրանց վրա իրականացվող գյուղատնտեսական գործունեության և ոչ գյուղատնտեսական տնտեսական գործունեության մասին աշխարհատեղեկատվական և տարածական տվյալներ,
գ) ֆինանսավորման հայտերի կառավարման, վճարումների և ֆինանսական հաշվառման կառավարման միասնական էլեկտրոնային համակարգ, որը վարելու  կարգը սահմանում է կառավարման մարմինը,
դ) հաշվետվողականության և տվյալների միասնական էլեկտրոնային բազան՝ աջակցող միջոցառումների ազդեցությունը գնահատելու և համապատասխան քաղաքականության հետ կապված որոշումներ կայացնելու համար,
ե) այլ տվյալների բազաներ, ներառյալ կենդանիների նույնականացման և գրանցման միասնական էլեկտրոնային տվյալների բազան:
3. Տվյալների բազաները վարում և պահպանում են էլեկտրոնային եղանակով: Համապատասխան տեղեկությունները հրապարակայնորեն հասանելի են Վրաստանի օրենսդրությամբ սահմանված կարգով:
4. Կառավարման մարմինը տվյալների բազաների պահպանման ժամկետների և ընթացակարգերի սահմանման մասին ենթաօրենսդրական նորմատիվ ակտով սահմանում է տվյալների բազաների պահպանման ժամկետներն ու ընթացակարգերը։   
Հոդված 14. Ֆերմերային տնտեսությունների և գյուղական բնակավարերում առկա ձեռնարկությունների ռեեստրը  
1. Ֆերմերային տնտեսությունների և գյուղական բնակավարերում առկա ձեռնարկությունների ռեեստրը   միասնական տվյալների բազա է, որը ներառում է տեղեկություններ ֆերմերային տնտեսությունների և գյուղական բնակավարերում առկա ձեռնարկությունների գտնվելու վայրի և գործունեության մասին, ինչպես նաև աջակցող միջոցառումների մասին,   որը թարմացվում է ամեն տարի:
2. Ֆերմերային բնակավայրերի և գյուղական բնակավարերում առկա ձեռնարկությունների ռեեստրի նպատակներն են.
ա) կառավարման մարմնի կողմից թիրախային խմբերի սահմանման և աջակցող միջոցառումների   իրականացման համար Վրաստանում առկա  ֆերմերային տնտեսությունների և գյուղական բնակավարերում առկա ձեռնարկությունների   տվյալների բազայի ստեղծումը,  
բ) ֆերմերային տնտեսությունների և գյուղական բնակավարերում առկա ձեռնարկությունների   ճշգրիտ տեղանքն ու գործունեության առանձնահատկությունը  որոշելու համար հատուկ ծրագրային ապահովման միջոցով՝  կադաստրային տվյալների, քարտեզների և օրթոլուսանկարների վրա հիմնված   տվյալների բազաների ստեղծում,  
գ) ֆերմերային տնտեսությունների և գյուղական բնակավարերում առկա ձեռնարկությունների   գործունեության նույնականացում։
3. Կառավարման մարմինը աջակցող միջոցառումներն արդյունավետ իրականացնելու նպատակով ենթաօրենսդրական նորմատիվ ակտով սահմանում է ֆերմերային տնտեսությունների և գյուղական բնակավարերում առկա ձեռնարկությունների     ռեեստր  վարելու և միասնական էլեկտրոնային տվյալների բազան կառավարելու կանոնները:
Հոդված 15. Տվյալների փոխանակում
[bookmark: _GoBack]Գյուղատնտեսության և գյուղի զարգացմանն առնչվող տվյալների բազաների ինտեգրումն  ու փոխհասանելիությունն ապահովված են  տվյալների  էլեկտրոնային փոխանակման միջոցով: Այս գործընթացին մասնակցում են կառավարման մարմինը և դրա համակարգում ընդգրկված համապատասխան գերատեսչությունները, ինչպես նաև Վրաստանի արդարադատության նախարարության կառավարման ոլորտում գործող հանրային իրավունքի իրավաբանական անձը՝ Հանրային ռեեստրի ազգային գործակալությունը, և այլ համապատասխան գերատեսչություններ։
Գլուխ V
Անցումային և եզրափակիչ դրույթներ
Հոդված 16. Անցումային դրույթներ
Կառավարման մարմինն ապահովի.
ա) մինչև 2026 թվականի հունվարի 1-ը.
ա.ա)   ֆերմերային տնտեսությունների և գյուղական բնակավայրերում առկա ձեռնարկությունների ռեեստր  վարելու  և միասնական էլեկտրոնային տվյալների բազայի կառավարման կանոնների մասին ենթաօրենսդրական նորմատիվ ակտի հաստատում,   
ա.բ) ֆինանսավորման հայտերի կառավարման, վճարումների և ֆինանսական հաշվառման միասնական էլեկտրոնային համակարգը վարելու  կանոնների մասին   ենթաօրենսդրական նորմատիվ ակտի հաստատում,
ա.գ)  հաշվետվությունների և տվյալների միասնական էլեկտրոնային տվյալների բազա վարելու կարգի մասին  ենթաօրենսդրական նորմատիվ ակտի հաստատում,  
ա.դ) տվյալների բազայի պահպանման ժամկետների և ընթացակարգերի սահմանման մասին ենթաօրենսդրական նորմատիվ ակտի հրապարակում, 
բ) մինչև 2027 թվականի հունվարի 1-ը` իր համակարգում սույն օրենքի 9-րդ հոդվածի «բ» ենթակետով նախատեսված կանխատեսման տվյալներ վարելու համար համապատասխան կառուցվածքային  միավորի ստեղծում։ 
Հոդված 17. Եզրափակիչ դրույթներ
1. Սույն օրենքը, բացառությամբ սույն օրենքի 10-րդ և 13-րդ–15-րդ հոդվածների, ուժի մեջ   մտնի 2025 թվականի հունվարի 1-ից:
2. Սույն օրենքի 10-րդ և 13-րդ–15-րդ հոդվածներն ուժի մեջ   մտնեն 2026 թվականի հունվարի 1-ից:
Վրաստանի նախագահ Սալոմե Զուրաբիշվիլի
 Թբիլիսի,
12 հունիսի, 2024 թ․
N4244-XIVՀՆ-XՀԼ

